Пэрытщ Бахъсэн и щIалэгъуалэр
«Урысей зэкъуэтым и ЩIэблэщIэ гвардием» Бахъсэн районымрэ къалэмрэ щиIэ и щIыпIэ къудамэхэм я пашэхэу КъуэщIысокъуэ Юлиерэ Зеущэ Алёнэрэ УФ-м и Федеральнэ Зэхуэсым и Къэрал Думэм и деж щыIэ ЩIалэгъуалэ парламентым и зэIущIэм хэтащ.
Абы кърихьэлIащ УФ-м и Федеральнэ Зэхуэсым и Къэрал Думэм и УнафэщI Нарышкин Сергей, абы и къуэдзэ Железняк Сергей, депутатхэр, къэрал IуэхущIапIэхэм я лIыкIуэхэр.
КъуэщIысокъуэ Юлие а зэIущIэм къыщыщыпсалъэм къыхигъэщащ Бахъсэн районым щыIэ школхэм я президентхэр хэхыным, къуажэ щIалэгъуалэм я деж IT технологиехэмкIэ зэпеуэ щегъэкIуэкIыным траухуа Iуэхухэр тэмэму къазэрехъулIар.
«Урысей зэкъуэтым и ЩIэблэщIэ гвардием» и Къэбэрдей-Балъкъэр щIыналъэ къудамэм щIалэгъуалэ политикэм зегъэужьынымкIэ лэжьыгъэ купщIафIэхэр ирегъэкIуэкI. Абы щыхьэт тохъуэ къудамэхэм я урысейпсо рейтингым дэ етIуанэ увыпIэр зэрыщытIыгъыр, — жиIащ «Урысей зэкъуэтым и щIэблэщIэ гвардием» и Къэбэрдей-Балъкъэр къудамэм и пашэ Нэзрэн Беслъэн.
Бахъсэндэс щIалэгъуалэм утыку кърахьа проектхэр «Урысей зэкъуэтым и щIэблэщIэ гвардием» и штаб нэхъыщхьэм къыщащтащ, нэгъуэщI щIыналъэхэми щапхъэу хуагъэлъэгъуащ.
Алокъуэ Аринэ.
